b"\n_START_ARTICLE_\nFatou Bensouda\n_START_SECTION_\nBiografia\n_START_PARAGRAPH_\nNascuda el 31 de gener de 1961 a Banjul en una fam\xc3\xadlia musulmana de la Rep\xc3\xbablica de G\xc3\xa0mbia, despr\xc3\xa9s d'estudiar dret a Nig\xc3\xa8ria on es va graduar a la Universitat de IFE com a Llicenciada el 1986, va tornar al seu pa\xc3\xads natal l'any seg\xc3\xbcent per treballar com a advocada i fiscal. T\xc3\xa9 a m\xc3\xa9s a m\xc3\xa9s un m\xc3\xa0ster en Dret Mar\xc3\xadtim Internacional i Dret del Mar per l'Institut de Dret Mar\xc3\xadtim Internacional de Malta, convertint-la en la principal experta en dret internacional mar\xc3\xadtim de G\xc3\xa0mbia . _NEWLINE_Entre els anys 1987 i 2000, va ser successivament Consellera d'Estat, Fiscal General, Directora Adjunta del Ministeri P\xc3\xbablic, Procuradora General, Secret\xc3\xa0ria Jur\xc3\xaddica de la Rep\xc3\xbablica, Fiscal General i Ministra de Just\xc3\xadcia en els primers anys del r\xc3\xa8gim colpista de Yahya Jammeh a G\xc3\xa0mbia, fins que fou acomiadada. Tamb\xc3\xa9 va intervindre en les negociacions sobre el Tractat de la Comunitat Econ\xc3\xb2mica d'Estats de l'\xc3\x80frica Occidental CEDEAO, en el Parlament d'\xc3\x80frica Occidental i el Tribunal ECOWAS. Ha estat delegada en confer\xc3\xa8ncies de les Nacions Unides sobre prevenci\xc3\xb3 del delicte, en l'organitzaci\xc3\xb3 de les reunions ministerials de la Unitat Africana sobre Drets Humans, i com a delegada de G\xc3\xa0mbia davant les reunions de la Comissi\xc3\xb3 Preparat\xc3\xb2ria de la Cort Penal Internacional. La carrera internacional de Bensouda com funcionari no governamental va comen\xc3\xa7ar formalment al Tribunal Penal Internacional per a Ruanda, on el 8 d'agost de 2004 va ser escollida com a Fiscal adjunt, amb una aclaparadora majoria de vots per l'Assemblea d'Estats de la Cort Penal Internacional. L'1 de novembre de 2004, Bensouda va jurar el seu c\xc3\xa0rrec. L'1 de desembre de 2011, l'Assemblea dels estats part del TPI va anunciar que s'havia arribat a un acord informal perqu\xc3\xa8 Bensouda fos la successora de Luis Moreno-Ocampo com a Fiscal de la Cort Penal Internacional. Va ser triada formalment per consens el 12 de desembre de 2011 i va comen\xc3\xa7ar el seu mandat com a Fiscal el juny de 2012, esdevenint la primera dona al capdavant de l'\xc3\xbanic organisme permanent destinat a jutjar el genocidi i els crims de guerra contra la humanitat._NEWLINE_D'acord amb un informe del 6 de novembre de 2015 d'Associated Press, Bensouda va dictar que podrien haver-se donat crims de guerra en el vaixell Mavi Marmara el 2010, on vuit turcs desarmats i altres activistes turcs-americanes van morir i diversos en van resultar ferits per comandos israelians, per\xc3\xb2 va descartar el cas per no ser prou greu com per ser examinat per la Cort Penal Internacional.\n_START_SECTION_\nReconeixements\n_START_PARAGRAPH_\nBensouda ha estat guardonada amb diversos premis i reconeixements, entre els quals es poden esmentar el Premi Internacional de Juristes (2009), presentat pel president de l'\xc3\x8dndia Pratibha Patil, amb motiu de les seves contribucions a la legislaci\xc3\xb3 penal, tant a nivell nacional com a internacional. La revista Time la va incloure en la llista de les cent persones m\xc3\xa9s influents del m\xc3\xb3n en l'edici\xc3\xb3 anual de l'any 2012 i, la revista africana Jeune Afrique, la va incloure entre les quatre persones m\xc3\xa9s influent a l'\xc3\x80frica en la categoria Societat Civil i una de les 100 personalitats africanes m\xc3\xa9s influents del m\xc3\xb3n."